El representant territorial de l'Esport a Girona, Josep Pujols, ha assistit aquest cap de setmana a Girona a la celebració de quatre curses del festival ciclista més gran del món, el Sea Otter Europe Costa Brava-Girona Bike Show, que la capital gironina ha acollit enmig de les mesures de seguretat preceptives per la Covid-19.
Girona i la Costa Brava han tornat a respirar ciclisme, revivint l'afició a la pràctica d'aquest esport.
Després d'alguns mesos d'una brusca aturada pel que fa a la celebració de proves esportives, s'han celebrat quatre curses de la Sea Otter Europe Costa Brava-Girona Bike Show, un festival que enguany s'ha hagut de portar a terme de manera restringida.
Les carreres s'han pogut celebrar pel fet de disputar-se a l'aire lliure, amb només un 30% de l'aforament i sota unes estrictes mesures de seguretat i d'higiene.
Unes circumstàncies que han marcat clarament la quarta edició del festival, en què s'ha prioritzat la distància entre els grups de ciclistes i el compliment de totes les mesures exigides pels protocols sanitaris.
Per desenvolupar el programa esportiu, s'ha reduït en un 30% la participació (en total hi han pres part poc més de 1.000 esportistes), s'han dispersat les diferents zones de sortides i arribades per tal d'evitar aglomeracions, s'ha fet control de temperatura a tots els participants i ha estat obligatori l'ús de mascareta en tot moment, excepte en el transcurs de les curses.
Ahir dissabte es va a disputar la Scott Marathon de BTT, en les seves diferents categories, i avui diumenge ha estat el torn de la cicloturista -que ha anat de Girona fins la Costa Brava (Continental CicloBrava)-, la prova de gravel (Ettix Girona Gravel Ride) i la Super Cup Massi, que ha reunit alguns dels millors riders del panorama mundial, que degut a la pandèmia feia mesos que no competien entre ells.
El Sea Otter Europe Costa Brava-Girona Bike Show és un dels festivals internacionals de referència del sector de la bicicleta, que inclou expositors amb primeres marques, competicions internacionals, proves populars i exhibicions ciclistes de tota mena.
En les anteriors edicions, el programa del Sea Otter Europe va combinar la part comercial (estands i mostres de productes) amb l'esportiva, i va ser el punt de sortida i arribada de diferents competicions de ciclisme a nivell internacional: la Copa Catalana Internacional Biking Point de BTT; l'Scott Marathon; la Pirinexus 360 Challenge, o la CRI, entre d'altres, conjuntament amb la celebració de proves populars i exhibicions de ciclisme gràcies al suport de la Diputació de Girona, Patronat de Turisme Costa Brava Girona, Ajuntament de Girona i Agència Catalana de Turisme de la Generalitat de Catalunya.
El festival, que se celebra a Laguna Seca, Califòrnia des de l'any 1991 (amb uns 10.000 esportistes i més de 65.000 amants de la bicicleta en cada edició), es va celebrar a Girona i a tot Europa per primera vegada el 2017 i hi van assistir unes 20.000 persones, xifra similar a la dels anys 2018 i 2019.
El representant de la Generalitat, que ha remarcat l'esforç de l'organització i els esportistes per fer realitat la prova un any més, ha compartit les curses amb el regidor d'Esports de l'Ajuntament de Girona, Àdam Bertran; el delegat de la Federació Catalana de Ciclisme de les comarques de Girona, Carles Ferrer, i el director del festival, Albert Balcells, entre d'altres.